Vappugospel

Vappugospel (VG) on vuodesta 1985 lähtien kerran vuodessa järjestettävä kristillinen, musiikkipainotteinen vapputapahtuma Kouvolassa. Vuosina 2016–2020 Vappugospelia ei järjestetty, mutta vuonna 2021 Vappugospelin järjestäminen aloitettiin uudestaan paikallisten seurakuntien ja vuonna 2022 perustetun Gospel Kouvola ry:n toimesta. 
Vuonna 2010 Vappugospelia kuvattiin "avoimeksi protestiksi vapun jälkeistä morkkista vastaan". Vuonna 2012 Vappugospel valittiin Suomen parhaaksi kristilliseksi tapahtumaksi. Tapahtuman järjestäminen vaatii noin 100–150 talkoolaisen työpanoksen. 
Tapahtuman historiaa.
Ensimmäisen kerran Vappugospel järjestettiin vuonna 1985, josta lähtien tapahtuma on järjestetty vuosittain vapunaattona. Järjestäjinä toimivat Gospel Sound Kouvola ry ja Kouvolan seurakunnat. Vierailijoita on ollut usein Ruotsista, muun muassa Narnia, joka oli vuonna 2006 mukana neljättä kertaa. Vappugospelin taustalla on suomalaisen gospelin suuria nimiä, kuten Pekka Simojoki ja Pekka Laukkarinen. 
Vappugospelin alkuperäinen idea oli järjestää nuorille vaihtoehtoista tekemistä ryyppäämisen sijaan. Idea raittiista vapputapahtumasta syntyi 1985, kun Kouvolan seurakuntayhtymän erityisnuoriso-ohjaaja Arto Sahamies sai vision Kouvolan Yhteiskoulun lukiolla järjestettävästä, nuorille suunnatusta vapputapahtumasta. Esiintyjäksi tapahtumaan kutsuttiin The Road, ja paikalle saapui 500 nuorta. 
Vapun jälkeen jengityöntekijät Markku Hatara ja Veijo Tervonen ottivat Sahamieheen yhteyttä, jonka seurauksena vuonna 1986 järjestettiin ensimmäinen virallinen, 1 000 kuulijaa kerännyt Vappugospel. Järjestävinä seurakuntina olivat Kouvolan evankelis-luterilainen seurakunta, Kouvolan vapaaseurakunta, Kouvolan helluntaiseurakunta sekä Pelastusarmeija yhteistyössä Lähetysnuorien ja Kristillisen jengityön kanssa. Yhteiskristillisyyden taustalla oli vahva ekumeeninen paikalliskulttuuri. Vuoteen 1989 mennessä Vappugospelina nykyään tunnetulla tapahtumalla ei ollut vakiintunutta nimeä.
Ensimmäinen Vappugospel oli täysin maksuton, mutta siitä tehtiin vuodesta 1987 eteenpäin maksullinen mm. järjestyshäiriöiden vuoksi. Lisäksi paikalliset seurakunnat kokivat taloudellisen vastuun liian suureksi. Tästä syystä Vappugospelin järjestämisesta vastaavaksi tahoksi perustettiin Gospel Sound Kouvola ry. Yhdistyksen perustajajäseniä ovat Arto Sahamies, Maarit Paajanen, Juha Tanska, Seija Takki, Reijo Vaurula sekä Arto Niemi. 
Vuonna 1989 tapahtumaa edelsi suuri paneelikeskustelu, jossa ruodittiin muun muassa rock-musiikin ja Pyhän Hengen toiminnan suhdetta. Paneelikeskustelussa esimerkiksi Ari Joensuu ilmoitti epäilevänsä rockin puhuttelukykyä, ja hänen mukaansa "Suomea ei evankelioida bändeillä". Vuonna 1993 lapsiperheet huomioitiin erityisellä tavalla; esiintyjälistalta löytyi tenavatähti Ella Lahtinen ja tapahtuman puolesta järjestettiin lastenhoito. Osa vuoden 1993 lipputuloista lahjoitettiin Lapsen tähden -keräykseen.
Vuonna 2005 Gospel Sound Kouvola ry julkaisi tapahtuman 20-vuotisjuhlan kunniaksi historiikin. Vuonna 2007 Vappugospelia oli järjestämässä noin 50 nuorta, ja tapahtumassa nähtiin lavasteita ensimmäistä kertaa. Järjestäjien tavoite vuodelle 2009 oli keskittyä vain itse musiikkiin "jättäen turha puitteellinen hifistely". Mikko Goes to Heaven julkaisi levyn kyseisessä Vappugospelissa.
Vuonna 2010 järjestettiin 25. Vappugospel eli "Vappugospel XXV", jolloin gospelia saapui kuulemaan 1700 kuulijaa ympäri Suomea. Vuonna 1999 Vappugospelissa esiintynyt Dust Eater Dogs teki vuoden 2010 tapahtumassa comebackin, ja No Man's Band julkaisi uuden albuminsa. Kyseisenä vuonna Kouvot olivat varanneet sekä Kouvolan jäähallin että Mansikka-ahon hallin; jäähallin mahdollista finaalipeliä ja Mansikka-ahon hallin mahdollista pronssipeliä varten. Vappugospelin järjestämispaikka selvisi näin ollen vasta neljä päivää ennen tapahtuman alkua. Protestina Vappugospelin järjestäjät varasivat jäähallin vuodelle 2011 jo seitsemän päivää ennen vuoden 2010 Vappugospelia. Varmuus siitä, että Vappugospel 2011 voidaan järjestää Kouvolan jäähallissa, saatiin kesällä 2010.
Vuoden 2011 Vappugospel sai nimekseen "Vappugospel XXL", ja syynä oli tapahtuman artistibudjetin merkittävä kasvattaminen ja siten korkeampi kävijäennuste. Vuoden 2011 ehdottomasti merkittävimmät kiinnitykset olivat comebackin tekevät Terapia sekä Petra (USA). Vuoden 2012 Vappugospeliin liittyvänä merkittävimpänä innovaationa voidaan pitää pääesiintyjän äänestämistä, joka sai runsaasti huomiota sekä sekulaarissa että kristillisessä mediassa. Vappugospelin pääesiintyjäksi Suomeen kutsuttiin Demon Hunter (USA), joka sai äänestyksessä lähes 25 % kaikista äänistä. Vuoden 2012 Vappugospel sai nimekseen "Vappugospel vol. 27", ja tapahtuman esiintyjälistalla oli ennätysmäärä ulkomaisia artisteja.
Vuonna 2014 Vappugospel teki 15 000 euroa tappiota. Tapahtumaan osallistui 1 400 henkeä, mutta järjestäjien mukaan 600 kävijää jäi uupumaan. Syyksi arveltiin vapun osumista keskelle viikkoa. Vuonna 2015 Vappugospel vietti 30-vuotisjuhlaansa. Se jäi viimeiseksi Vappugospeliksi, sillä järjestäjät luopuivat tappiollisesta tapahtumasta.
Kuuden vuoden hiljaiselon jälkeen järjestettiin vuoden 2021 Vappugospel-tapahtuma. Tapahtuma piti olla Lyseon liikuntahallissa, mutta koronavirusepidemian vuoksi se järjestettiin YouTube-live tapahtumana. Tapahtuman järjestivät Kouvolan seurakunnat ja Kouvolan Nuorisopalvelut.
Vuonna 2022 tapahtuma järjestettiin Lyseon liikuntahallissa. Järjestäjinä toimivat kouvolan seurakunnat, Gospel Kouvola ry ja Kouvolan Nuorisopalvelut.
Tapahtumapaikka.
Vappugospel on historiansa aikana järjestetty Kouvolan jäähallissa, Mansikka-ahon urheiluhallissa, sekä Kouvola yhteisyseon lukion liikuntahallissa. Tapahtumapaikkana on yleensä ollut Kouvolan jäähalli, jonka yleisökapasiteetti on 6 000 henkilöä. Vappugospelia on vietetty muutamia kertoja myös Mansikka-ahon hallilla, josta mm. Juha Tapio on kertonut pitävänsä jäähallia enemmän. Vappugospel on joskus järjestetty Mansikka-ahon hallissa siksi, että suunnittelutiimi on pitänyt sitä kompaktimpana tilana, jonka lisäksi Mansikka-ahon hallin välittömässä läheisyydessä on runsaasti parkkitilaa jäähalliin verrattuna. Kuitenkin Mansikka-ahon hallin ongelmaksi on joinakin vuosina muodostunut hallin yleisökapasiteetti. Mansikka-ahon halliin saa ottaa sisään 2 310 henkilöä. Toisaalta joinakin vuosina tapahtumaa ei ole voitu järjestää jäähallissa siksi, että mm. Kouvot on varannut jäähallin, ja Kouvolan kaupungin päätöksen mukaan liikuntapaikkojen varaukset menevät ensisijaisesti urheiluseuroille riippumatta varausjärjestyksestä. Vuonna 2004 Vappugospel järjestettiin hajautetusti Mansikka-ahon hallissa sekä Kouvolan Lyseon lukion liikuntahallissa, koska jäähalli oli remontissa, eikä Mansikka-ahon kapasiteetti yksin olisi riittänyt.
Vuonna 2022 uudistettu Vappugospel järjestettiin Kouvolan lyseon liikuntahallissa.
Gospel Sound Kouvola ry.
Vappugospelin taustalla oleva Gospel Sound Kouvola ry on voittoa tavoittelematon yleishyödyllinen yhdistys, jonka tarkoitus on kristillisiin arvoihin perustuvan taiteen tunnetuksi tekeminen. Vappugospelin lisäksi yhdistys on järjestänyt matkoja kristillisiin konsertteihin ja muille festareille, sekä rahoittanut tuoreiden bändien levytysprojekteja. Muun muassa vuonna 2005 Gospel Sound Kouvola ry kustansi Daikinin esiintymisen Kouvolan Manskilla. Yhdistys on lukuisina vuosina järjestänyt ja kustantanut Kouvolan seudun kouluille nk. "koulukiertueita", joiden esiintyjinä ovat usein toimineet Vappugospelissa kyseisenä vuonna esiintyvät artistit.
Gospel Kouvola ry.
Vappugospelia alettiin järjestää uudelleen 2021 ja samalla todettiin tarpeelliseksi perustaa uusi järjestö tukemaan gospel-musiikkitapahtumien järjestämistä Kouvolan seudulla. Helmikuussa 2022 Gospel Kouvola ry kirjattiin yhdistysrekisteriin. Yhdistys on voittoa tavoittelematon yleishyödyllinen yhdistys, kuten Vappugospelia aikaisemmin järjestänyt Gospel Kouvola ry. Yhdistyksen tarkoituksena on järjestää yksin ja yhteistyössä seurakuntien ja kristillisten toimijoitten kanssa konsertteja, taidetilaisuuksia, retkiä ja muita tapahtumia, sekä yhdistyksen tarkoitusta tukevaa koulutustoimintaa. Vuonna 2022 Vappugospelin lisäksi yhdistys oli mukana järjestämässä Jaala Gospelia.
Esiintyjät.
2022.
Jodahe, Juhani Tikkanen, Henna Nieminen ja Elli Nieminen, Livehill, Kouvolan seurakunnan nuorten bändi, Kouvolan ja Inkeroisten Helluntaiseurakunnan nuorten bändi, Vappu Gospel House Band solisteinaan Miika Johannes ja Emilja Räty, sekä Kouvolan kaupungin nuorisopalveluiden bändit: Late Noir Theater ja Immortal Sorrow
2021.
Pekka Laukkarinen trio, Pietari Savolainen &amp; band, Rajaton Armo, Miika Johannes band, Aidotjouset, Elimäen seurakunnan nuorten bändi, Kuusankosken seurakunnan nuorten houseband sekä Kouvolan kaupungin nuorisopalveluiden bändi: Late Noir Theater
2015.
Lecrae (USA), Twelve24 (UK), Project86 (USA), Lumina Polaris (Comeback), Pastorit, Mikaveli, Pekka Laukkarinen Union, Anton Laurila. Historian viimeinen Vappugospel, joka järjestetään 23.5 Kouvolan Kirkkopäivien yhteydessä.
2014.
Great Wide North, Olli Helenius, Ruudolf, LZ7 (UK), Audile ja Everyday Sunday (USA). Tapahtumassa nähdään myös ensimmäistä kertaa messu, kohua herättäneen Dance+Pray Dancemessun muodossa.
2013.
Ainakin LZ7 (UK), Jimmy Needham (USA), kls., Immanuel, Frail, Deuteronomium, Katajainen Kansa, GodFM, Pastorit ja Exit 
2012.
Demon Hunter (USA), Theocracy (USA), LZ7 (UK), HB, Ruudolf feat. Karri Koira, Idän Ihmeet, Lilly Among Thorns (GER) ja GodFM
2011.
Classic Petra (USA, comeback), Terapia (encore), Project 86 (USA), Intohimo (SWE), Jacks of All Trades (comeback), Juha Tapio, Katajainen Kansa, Idän Ihmeet
2010.
Donkey Ride, Kaemo, HB &amp; Orchestra Adagio, Dust Eater Dogs (comeback), Ruudolf, No Man's Band, Tera ja Project 86 (USA).
2009.
The Rain, Mikko goes to Heaven, Kraka, Lumina Polaris, G-Powered, PunainenLanka, Aarni, Triolit ja Antti Honkkila (puhe)
2008.
Tera, VIP, Nina Åström, Sotahuuto, Kaemo, Tommi Kalenius, Think Twice ja Markku "Kure" Tuppurainen (puhe)
2007.
Bass'n Helen, Lumina Polaris, Tera, Pekka Laukkarinen Duo, KLS, AOC, Nuance Gate, Chariots ja Jarkko Kokkonen (puhe)
2006.
The Rain, Rod of Moses Reunion, Frail, Think Twice, Kraka, Vellu Suoperä, Daikini, Narnia (SWE) ja Kari "KK" Korhonen (puhe)
2005.
Pekka Simojoki, HB, Jukka Leppilampi &amp; Maria Ylipää, Oratorio, Pekka Laukkarinen, Bass'n Helen, Klinik ja Jage
2004.
The Rain, Terapia, Think Twice, Juha Tapio Band, Pekka Laukkarinen Band, Vellu Suoperä Band, Praise Factory, Ti Bag sekä Flame
2003.
Narnia, Juha Tapio Band, The Rain, Limit X, Egoeimi, Praise Factory, Petri Kosonen Band
2002.
The Rain, Terapia, Bass'n Helen, Sabio, Trabant, Rapid Deployment, Static Keith
2001.
B.I.G., Terapia, Jacks of All Trades, Jukka Leppilampi, Juha Tapio Band, Jumpin' China, Maanalainen armeija sekä dj Cata
2000.
Jacks of All Trades, Rod of Moses, The Rain, Just a Test ja dj Ricky
1999.
Syvä Sininen, Soul Connection, Think Twice, Dust Eater Dogs ja Pro Fide
1998.
Ultra Beat (SWE), Terapia, Bass'n Helen, Hakke &amp; heinämiehet, Levy &amp; grammari sekä Riku Rinne (puhuja)
1997.
The Rain, Exit
1996.
Hakke &amp; Heinämiehet, Ogo Chime, Robi and Friends, Bass'n Helen ja Terapia
1995.
Jakaranda, Nina Åström, Dawn, Zunktronic, Terapia ja Pro Fide
1994.
The Road, Bass'n Helen, Arto Härkönen, Ogo Chime, Pekka Simojoki ja Terapia
1993.
Ella Lahtinen, Chariots, Jouko Kantola Band sekä DayBreak
1992.
Pro Fide, Jedutun, Footprints, Covenant Players, Exit
1991.
Kajo, Psalm 102, Jukka Leppilampi, Gospelkuoro Joy
1990.
10 vaille kahden sade, Manse Youth Choir, Exit ja C.C. de Plicque
1989.
Heureka ja The Road
1988.
Heureka, Aija Roivas, Q.Stone ja Blues Friends
1987.
Gospel Power, The Dogrose ja Damaris Joy
1986.
Gospel Power, Jukka Leppilampi, Outi Terho, Boanerges ja Pekka Suoniemi
1985.
The Road